Lars Barfoed (KF), 2004-12-09:
Borgernes vilkår i hverdagen skal være bedre, og der skal være sammenhæng i hverdagen.
Vi politikere skal ikke bestemme, hvordan den enkelte og familien skal indrette sig, men vi skal give borgerne de bedst mulige vilkår, herunder også til at kunne træffe så frie valg som muligt.
I Det Konservative Folkeparti er vi særdeles tilfredse med de aftaler, der nu er indgået for finansloven for 2005.
Det bliver en finanslov, der bidrager til netop at give borgerne en bedre hverdag.
Finansloven vil også bidrage til vækst og beskæftigelse i Danmark og en sund økonomi.
Det sidste vil jeg komme mere ind på under debatten om den samlede finanslov i næste uge.
I Det Konservative Folkeparti finder vi det glædeligt, at det således her ved behandlingen af ændringsforslagene kan konstateres, at der trods de mange politiske meningsforskelle, der er imellem os, har været mulighed for under forhandlingerne at indgå forskellige aftaler og forlig mellem partierne på kryds og tværs af disse meningsforskelle.
Indledningsvis er der også grund til at udtrykke tilfredshed med, at den solide økonomiske baggrund for finanslovforslaget også er til stede.
Det får vi også lejlighed til at drøfte endnu mere i næste uge, når vi skal drøfte det samlede finanslovforslag.
Der skal være sammenhæng i familiernes hverdag, og ikke mindst skal der være sammenhæng mellem familieliv og arbejdsliv.
For familierne er ikke mindst børnenes ophold i daginstitutioner og pasningsordningerne af afgørende betydning.
Det er ikke alene for børnene, men naturligvis også for faren og moren i dagligdagen af stor betydning, at der er tryghed med hensyn til børnepasningen, når forældrene er på arbejde.
Der skal være tryghed, der skal være sikkerhed, og der skulle også gerne være fleksibilitet, så systemet tilpasser sig familiernes situation og ikke omvendt.
Det giver sikkerhed for, at man kan få en pasningsordning for ens børn, når barselorloven udløber og man skal starte på arbejde igen.
Det giver familierne mere frit valg og større fleksibilitet.
Det giver også større frihed og fleksibilitet for familierne, hvis man kan få tilbud om pasning i et kortere tidsrum end ved en fuldtidsplads og vel at mærke til en reduceret betaling.
Et andet stort problem, der har betydning for trygheden i dagligdagen, drejer sig om pasning af syge børn, når de ikke kan være i daginstitutionen eller den sædvanlige pasning på grund af deres sygdom.
Her er vi enige om at etablere endnu en forsøgsordning, hvor kommunerne kan få tilskud til at udvikle reservebedsteforældreordninger til pasning af syge børn.
Også natur og miljø er af stor betydning for borgernes hverdag.
Derfor er vi Konservative glade for de tiltag, der nu bliver taget til yderligere forbedringer på disse områder.
Her tænker jeg ikke mindst på de 120 mio. kr. årligt til afgiftslempelser, der fremmer brug af svovlfrit brændstof, og jeg tænker bl.a. på de nye midler til at løse miljøproblemerne på Kærgaard Plantage.
Sundhedsområdet har i flere år været en konservativ mærkesag.
Aktiviteten, ikke mindst på sygehusområdet, er steget markant siden regeringens tiltrædelse i 2001.
Ventetiden på en række vigtige operationer er i gennemsnit faldet med knap 20 pct., og der gennemføres i dag 70.000 flere operationer på landets sygehuse end i 2001.
Vi finder det også vigtigt i Det Konservative Folkeparti, at der nu gives plads til at indrette fleksible rammer for lokale sundhedscentre.
I forbindelse med strukturreformen er der behov for nytænkning på sundhedsområdet, idet kommunerne får et større ansvar for det.
Det er derfor vigtigt, at kommunerne udvikler og anvender nye og bedre løsninger, og her kan sundhedscentre være en god mulighed.
Nu bliver der afsat 50 mio. kr. til en række forsøg, et i hver af de nye regioner, som kan bidrage til at indsamle erfaringer for, hvordan sundhedscentrene kan indpasses i den samlede opgaveløsning i sundhedsvæsenet.
Til en tryg og god hverdag for familierne og alle andre borgere hører også, at vi effektivt bekæmper vold, tyverier og anden kriminalitet, og at de dømte kommer hurtigt i fængsel.
Også på retsområdet er der derfor grund til at fremhæve de væsentlige nye initiativer.
Ikke mindst blev der med aftalen mellem regeringspartierne og Dansk Folkeparti allerede sidste år gennemført flerårsaftaler for Kriminalforsorgen, der betyder en væsentlig udbygning af antallet af fængselspladser, og nu tilføres der yderligere elementer, der kan begrænse ventetiden for de dømte, inden de kommer til afsoning.
Det sker ved at fastholde den nuværende kapacitetsudnyttelse i Kriminalforsorgens institutioner på det relativt høje niveau på godt 95 pct. i 2005, og vurderingen er, at venterkøen som følge heraf og de yderligere initiativer og de initiativer, der allerede blev taget sidste år, vil være afviklet ved udgangen af 2005.
Som kompensation tilføres Kriminalforsorgen yderligere 30 mio. kr. til merarbejde og andre udgifter, ligesom der bliver sat hegn op om bygningerne i to åbne fængsler, hvilket vil aflaste arresthussektoren, da flere pladser herefter kan konverteres fra åbne til arresthuslignende pladser.
Der gennemføres også en hårdere indsats over for spritbilister, og der indføres en ordning med fodlænker til dømte spritbilister.
Man skal måske i den forbindelse understrege, at det ikke er de gammeldags fodlænker af bly, vi her taler om, men supermoderne elektroniske fodlænker, så vi slipper også for blyforurening.
Derudover er vi fra konservativ side meget tilfredse med, at der nu indrettes sikrede pladser til mindreårige kriminelle udlændinge.
Lettelserne i skatten på arbejde og forårspakken er videreført i finansloven for 2005.
Det er vigtigt for os Konservative at give borgerne et større økonomisk råderum i hverdagen.
Det har for os i Det Konservative Folkeparti længe været en målsætning at dæmpe grænsehandelen ved at få nedsat afgifterne på især øl og vin, og nu er vi i aftalen med Dansk Folkeparti blevet enige om at nedsætte afgifterne på øl og vin med virkning senest fra februar 2005.
Der er ingen tvivl om, at disse varer er vigtige lokkevarer, når danskerne kører syd for grænsen for at gøre indkøb, og når man så er dernede, køber man jo samtidig andre varer.
Målet er, at danskerne så vidt muligt skal købe deres dagligvarer i danske butikker.
Jeg vil også gerne ved denne lejlighed fremhæve forskningsområdet.
Forskningsindsatsen er jo afgørende for, at kommende generationer i Danmark får en god hverdag, og her er det lykkedes – i enighed mellem alle partier, vil jeg gerne understrege – at udmønte forskningsreserven for perioden 2005-2008.
Der er i denne periode tale om en indsats på knap 3 mia. kr., og det er meget tilfredsstillende, at et så bredt felt af partier er nået til enighed om prioritering og fordeling af disse midler til forskning.
Derudover er der tilslutning til regeringens forslag om etablering af en højteknologifond, og der sker en styrkelse af Grundforskningsfonden, så den allerede i 2005 kan disponere over yderligere 40 mio. kr., ligesom Højteknologifonden allerede fra næste år kan disponere over 200 mio. kr.
Også på uddannelsesområdet er der i de senere år sket en betydelig styrkelse af indsatsen.
Den samlede offentlige uddannelsesindsats er således øget med 3,5 mia. kr. i perioden 20012004, og nu sker der en yderligere styrkelse fra 2005.
Allerede i forbindelse med forårspakken blev der gennemført en række initiativer med henblik på at uddanne og opkvalificere især kortuddannede, og den indsats bliver nu forstærket.
Ved siden af de aftaler, der er indgået mellem regeringspartierne og Folketingets øvrige partier i forskellig udstrækning, er der naturligvis stillet en lang række andre ændringsforslag.
Mange af de ændringsforslag kan vi have sympati for, for på en række områder er der tale om forslag, der bygger videre på de initiativer, regeringen allerede har taget.
Det er vi naturligvis tilfredse med, men omvendt skal den økonomiske sammenhæng jo også være på plads, og det betyder, at vi ikke kan støtte de ændringsforslag, der ikke er skaffet finansiering til.
Det er de danske virksomheders indtjening, vi alle sammen i sidste ende lever af, og bortset fra at det er i strid med skattestoppet, vil et stigende skattetryk på virksomhederne medføre forringede vækstvilkår for dansk erhvervsliv, og det vil på længere sigt også udhule den offentlige økonomi.
Det Konservative Folkeparti vil naturligvis under afstemningerne – det kommer næppe som nogen overraskelse – stemme for de ændringsforslag, der er stillet af regeringen i overensstemmelse med de aftaler, vi har indgået.